Aprob,

Raluca Alexandra PRUNĂ

Ministrul Justiţiei

**REFERAT DE APROBARE**

**a proiectului de Ordin al ministrului justiţiei pentru modificarea şi completarea unor ordine ale ministrului justiţiei în scopul corelării cu prevederile Ordonanţei de urgenţă a Guvernului nr. 41/2016 privind stabilirea unor măsuri de simplificare la nivelul administraţiei publice centrale şi pentru modificarea şi completarea unor acte normative**

În scopul debirocratizării şi simplificării administrative, prin Ordonanţa de urgenţă a Guvernului nr. 41/2016 privind stabilirea unor măsuri de simplificare la nivelul administraţiei publice centrale şi pentru modificarea şi completarea unor acte normative, publicată în Monitorul Oficial al României, Partea I, nr. 490 din 30 iunie 2016, au fost stabilite o serie de măsuri, printre care se regăseşte şi instituirea în sarcina instituţiilor publice şi a organelor de specialitate ale administraţiei publice centrale a obligaţiei de a elimina cerinţa de depunere a copiilor legalizate de pe documente la furnizarea serviciilor publice, înlocuind-le cu certificarea conformităţii cu originalul de către funcţionarul competent.

Potrivit ordonanţei mai sus-menţionate, în cazul în care persoana se prezintă cu copia legalizată de pe document, în scopul furnizării serviciului public, instituţia sau organul de specialitate al administraţiei publice centrale este obligată/obligat să o accepte.

Având în vedere prevederile Ordonanţei de urgenţă a Guvernului nr. 41/2016, Ministerul Justiţiei a întocmit proiectul de Ordin al ministrului justiţiei pentru modificarea şi completarea unor ordine ale ministrului justiţiei, în scopul corelării cu prevederile Ordonanţei de urgenţă a Guvernului nr. 41/2016 privind stabilirea unor măsuri de simplificare la nivelul administraţiei publice centrale şi pentru modificarea şi completarea unor acte normative.

Temeiul legal al emiterii ordinului ministrului justiţiei anterior menţionat îl reprezintă prevederile art. 2 alin. (3) şi alin. (4) din Ordonanţa de urgenţă a Guvernului nr. 41/2016 privind stabilirea unor măsuri de simplificare la nivelul administraţiei publice centrale şi pentru modificarea şi completarea unor acte normative şi cele ale art. 13 din Hotărârea Guvernului nr. 652/2009 privind organizarea şi funcţionarea Ministerului Justiţiei, cu modificările şi completările ulterioare.

Florin Aurel MOŢIU

Secretar de Stat